Sára Júlia

*Zene*

Árnyékból fonódik az este.

Csak a fák hajladoznak, semmi más.

A sötéttel együtt jön a dünnyögés,

moccan az erdő, mint tengernyi vetés,

magához húzza tavaszát az ág.

Fátyol zuhan a félelemre.

Meg-megrezeg az álom, irgalmat remél az

ébredés, piheg.

Pillangóként szendereg át megannyi halálon

az alvó, szelíden képzeleg majd

beleébred a célkeresztbe mind, ki született.

A hajnal jéghideg.

Elnyugszunk csendben, míg kiáltozik a világ.

Harsányan.

Égzengés. Jégverés. Fegyverropogás.

Zene.

Így vagy úgy, lebonyolítódik az élet.

Örömben, örvényben, kínban. A napok, az évek.

Ennyi volt. Kitelt. Tényleg.

Sóhajjal betakart némaságban

harapásként csattannak a szavak.

Semmi baj. Sok az ígéret. Kevés a csend.

Néha engedni kell, hogy felfaljanak.